Vprašanje:

Zanima me, če smo primerni kot kandidat za javni razpis za sofinanciranje projektov s področja enakosti žensk in moških za leto 2024? Z zavodom, ki je spletni medij, se ukvarjamo tudi s tem vprašanjem. Gre za Zasavje, ki je zelo zelo “moška” regija. Že od nekdaj je tu doma težka industrija in rudarstvo, danes pa tudi strojniški poklici in še vedno pretežno industrija. Že zdaj imamo znotraj zavoda dogodke, ki so namenjeni ženskam. V letošnjem letu bi ta del razširile še na nekaj prispevkov na to temo na naši spletni strani ter na raziskavo. Želele sva izvedeti kako so na aktivnih oziroma vodstvenih položajih zastopane ženske v Zasavju oziroma kje so in kaj delajo v primerjavi z moškimi. Zaključiti sva želeli z okroglo mizo na to temo in že omenjeno prireditvijo (dva ločena dogodka).

**Odgovor:**

**Glede na besedilo javnega razpisa je namen sofinanciranje projektov, ki bodo ozaveščali o pomembnosti reproduktivnega dela za družbo in ekonomijo, spodbujali enake možnosti žensk in moških na trgu dela ter spodbujali razbremenitev skrbstvenega in gospodinjskega dela v zasebni sferi. Za prijavo so torej ustrezni projekti, ki naslavljajo omenjene teme, in katerih aktivnosti so prilagojene namenu oz. predmetu razpisa. Raziskave skladno z besedilom razpisa niso predmet sofinanciranja.**

Vprašanje:

Prijavili bi se na Javni razpis za sofinanciranje projektov s področja enakosti žensk in moških za leto 2024. Potrebovali pa bi dodatne usmeritve pri opredelitvi razlik med splošnimi in specifičnimi cilji projekta.

**Odgovor:**

**Splošni cilj projekta predstavlja osnovni namen ali rezultat, ki ga želi projekt doseči, medtem ko so posebni cilji konkretni koraki ali mejniki, ki vodijo do uresničitve splošnega cilja. Splošni cilj je bolj abstrakten, medtem ko so posebni cilji bolj specifični in merljivi s kazalniki, ki jih namerava projekt doseči s posameznimi aktivnostmi.**

Vprašanje:

V zvezi z razpisom ''Reproduktivno delo s poudarkom na ranljivih skupinah žensk'' nas zanima slednje:

- ali je med aktivnosti mogoče dati izobraževanja za kolektiv, kot del priprav na izvajanje naslednjih projektnih aktivnosti.

**Odgovor:**

**Katere aktivnosti bodo predvideli za izvedbo projekta, je prepuščeno prijaviteljem, pomembno je, da so predvidene aktivnosti v skladu z namenom oz. predmetom razpisa, in sledijo ciljem, ki jih zasleduje posamezni projekt.**

Vprašanje:

- ali imate kak primer, kaj vse spada pod stroške investicij oziroma kaj ne

**Odgovor:**

**Med stroške investicij štejemo vlaganje finančnih sredstev v nakup dolgoročnih sredstev, torej takšnih, ki se bodo v poslovnem procesu uporabljala oziroma sodelovala daljše časovno obdobje in se pričakuje, da bodo od takšne investicije pritekale gospodarske koristi.**

Vprašanje:

- ali se kot gradivo štejejo tudi objave na družbenih omrežjih? V primeru pogodbe naštejete zgolj slednje (npr. seminarsko gradivo, zapisi predavanj, zapisi razprav udeleženk/udeležencev, publikacije, uradni zaključki, vabila, plakati, obvestila medijem ipd.)

**Odgovor:**

**Kot je navedeno v razpisni dokumentaciji, gre za vsa gradiva (tiskana in elektronska), ne glede na medij, kjer je to gradivo objavljeno ali kako drugače predstavljeno javnosti.**

Vprašanje:

- in nadalje - ali se kot spletne objave upoštevajo tudi objave na družbenih omrežjih?

**Odgovor:**

**Spletne objave so razumljene kot objave na družbenih omrežjih.**

Vprašanje:

Zanima nas 5 točka glede financiranja. In sicer, ali delež 80% financiranja predstavlja delež od maksimalne višine razpisa (12k), ali je z razpisom podeljenih 12k, ki predstavljajo največ 80% delež celotnega zneska in ostalo finančno dopolni organizacijo oziroma društvo?

**Odgovor:**

**Javni razpis določa, da zaprošena sredstva lahko znašajo največ 80,00 % celotne vrednosti projekta, vendar ne več kot 12.000 EUR. Navedeno pomeni, da 12.000 EUR lahko predstavlja 80 % vrednosti projekta, ostalih 20 % mora organizacija zagotoviti iz lastnih sredstev.**

Vprašanje:

Imam vprašanje, ki se tiče dela preko študentske napotnice. V dokumentaciji sem zasledil dvoje:

- sofinancirani bodo stroški izvajanja izbranega projekta, ki obsegajo stroške dela redno zaposlenih, stroške zunanjih izvajalcev, kamor sodijo tudi stroški plačil vseh oblik dela izven zaposlitve in stroški dodatnega usposabljanja za strokovne sodelavke/sodelavce ter posredne stroške.

- Med stroške zunanjih izvajalcev se uvrščajo stroški dela, ki se ne izvaja na osnovi sklenjene pogodbe o zaposlitvi (avtorska ali podjemna pogodba), materialni stroški iz naslova opravljanja storitev ali dobave blaga ter stroški dodatnega usposabljanja za strokovne sodelavke/sodelavce. Dokazila za delo po podjemni, avtorski pogodbi ali pogodbi o opravljanju storitev ali za dobavo blaga: pogodba ali naročilnica račun ali obračun; dokazilo o opravljeni storitvi/izvedbi (npr. poročilo o opravljeni storitvi, izdelki, objave, natisnjeni oglasi, fotografije, potrdilo o opravljenem usposabljanju itd.).

Po prebranem v prvi alineji sem prepričan, da se lahko izvajalca plača preko študentske napotnice, medtem, ko v drugi alineji ni nikjer omenjena.

Torej, vprašanje se glasi, ali lahko delo člana društva na projektu (ki zaradi tega, ker ni zaposlen, sicer spada pod zunanjega izvajalca) plačamo preko študentske napotnice?

**Odgovor:**

**Glede na to, da razpis določa, da v stroške zunanjih izvajalcev sodijo stroški plačil vseh oblik dela izven zaposlitve, je tudi delo preko študentske napotnice upravičen strošek.**